
1. CADRUL DE REGLEMENTARE A POLITICII DE IMUNIZARE
1.1 Programe internaţionale şi europene în domeniul imunizării


În anul 2014, Organizaţia Mondială a Sănătăţii a lansat Agenda securităţii globale a Sănătăţii, în care un rol deosebit a fost acordat imunizării,
 ca mijloc principal de asigurare a sănătăţii, la nivel mondial. Agenda a inclus acţiunea a 40 de state ale lumii, inclusiv statele europene. Regulamentul sanitar internaţional (2005) (RSI) adoptat de cea de a 58-a Adunare Mondială a Sănătății din 23 mai 2005 a consolidat coordonarea între statele părți la Organizația Mondială a Sănătății (OMS), care include toate statele membre ale Uniunii, în ceea ce priveşte pregătirea  şi reacţia la o urgenţă de sănătate publică de interes internaţional. La nivelul Organizaţiei Mondiale a Sănătăţii se realizează o monitorizare a activităţii de imunizare
 la scară de masă a populaţiei şi a efectelor vaccinurilor, în special asupra copiilor. Periodic sunt elaborate studii ample, la nivel modial şi pe perioade mai lungi, considerate singurele relevante din punct de vedere ştiinţific, referitoare la modul în care statele lumii au abordat şi luat măsuri în domeniul imunizării şi în legătură cu efectele acesteia. Organizaţia Mondială a Sănătăţii a elaborat recent Planul de Acţiune global referitor la vaccinare pe perioada 2011–2020 (GVAP)
. La nivel internaţional, în documentele referitoare la problematica imunizării
 sunt prezentate standardele imunizării, problema calităţii vaccinurilor, aspectele biologice legate de acestea, reglementările mondiale şi regionale referitoare la vaccinare. La nivelul OMS există preocupare pentru mobilizarea statelor lumii în vederea finanţării campaniilor de vaccinare
. La fel de importantă este problema modului în care se răspunde întrebărilor şi neliniştilor legate de efectele vaccinării
 şi cea a monitorizării politicilor de vaccinare în lume
. 


În politica europeană referitoare la imunizare,
 se consideră că aceasta este fără îndoială una dintre măsurile de sănătate publică cele mai eficiente, întrucât vaccinarea în masă a eradicat boli grave, precum variola şi poliomelita. În temeiul articolului 168 din Tratatul privind funcționarea Uniunii Europene, acțiunea Uniunii trebuie să completeze politicile naționale și să aibă în vedere îmbunătățirea sănătății publice vizând, în special, combaterea flagelurilor majore. Uniunea încurajează, de asemenea, cooperarea între statele membre în domeniul sănătății publice și, în cazul în care este necesar, sprijină acțiunea acestora, respectând responsabilitățile statelor membre în ceea ce privește organizarea și furnizarea de servicii de sănătate. La nivel european
 se consideră că vaccinarea permite imunizarea la diferite boli cauzate de virusuri sau bacterii şi reprezintă, fără îndoială, una dintre cele mai rentabile măsuri de sănătate publică. La nivel european, politica în domeniul imunizării include acţiuni pentru a sprijini statele membre în aplicarea măsurilor de menţinere sau de creştere a numărului de vaccinări, Comisia Europeană: ajută la introducerea vaccinurilor împotriva cancerului de col uterin; promovează vaccinarea împotriva gripei sezoniere în rândul populaţiei care riscă îmbolnăviri grave în cazul contractării gripei („grupurile de risc”). Recomandarea privind vaccinarea împotriva gripei sezoniere, adoptată la 22 decembrie 2009, le solicită statelor membre angajamentul de a atinge, până în iarna 2014-2015, o pondere de vaccinare anuală de 75% în rândul persoanelor care fac parte din grupurile de risc; încurajează ţările UE să garanteze vaccinarea cât mai multor copii împotriva principalelor boli ale copilăriei. La nivel naţional, toate statele membre recomandă vaccinarea împotriva unor boli grave, uneori fatale. Anumite vaccinuri rămân însă subevaluate şi prea puţin folosite. 


Decizia nr.2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control a bolilor transmisibile în Comunitate a impus realizarea unei analize științifice, realizate în timp util, care să permită luarea unor măsuri eficiente. Prin Regulamentul (CE) nr. 851/2004 al Parlamentului European și al Consiliului din 21 aprilie 2004 s-a decis crearea Centrului European de Prevenire şi Control al Bolilor
, care încurajează programele de acțiune comunitară relevante din sectorul sănătății publice, de prevenire și control al bolilor transmisibile, de supraveghere epidemiologică, programele de formare, mecanismele de alertă precoce și de reacție, schimbul de bune practici privind programele de vaccinare. Participarea statelor membre la Proiectul de la Veneţia a permis colectarea și diseminarea cunoștințelor și bunelor practici cu privire la vaccinare. Centrul european al bazelor de date referitoare la imunizare
 oferă documente şi date pentru a ajuta profesioniştii din domeniul sănătăţii în munca lor de zi cu zi în domeniul imunizării. Unele resurse sunt menite să ofere lucrătorilor medicali informații și să sprijine formarea lor, în timp ce altele sunt destinate pacienţilor, pentru a le oferi informații importante despre imunizare şi bolile prevenite prin vaccinare. La nivel european recent a fost lansat un program de elaborare a unor tehnologii avansate în domeniul imunizării.
 Centrul European de supraveghere şi control supraveghează cum este aplicată strategia europeană în domeniu prin Sistemul de supraveghere european - European Surveillance System (TESSy) - creat în anul 2008
 şi monitorizează reglementările naţionale referitoare la vaccinare.
 Fiecare stat îşi alcătuieşte un calendar al vaccinărilor care este un program oficial recomandat pentru administrarea vaccinurilor tuturor persoanelor eligibile, în functie de vârstă. Calendarul de vaccinări se stabileşte în funcţie de: situaţia epidemiologică a bolii prevenibile prin vaccinare, factorii care influenţează răspunsul imun post-vaccinal, disponibilitatea şi eficacitatea vaccinului. Calendarul de vaccinări se revizuieşte periodic în funcţie de: evoluţia epidemiologică a bolii, experienţa acumulată în domeniu, elaborarea unor vaccinuri noi, bugetul disponibil. 
Prin Decizia Comisiei Europene din octombrie 2013
 s-a propus armonizarea campaniilor de vaccinare la nivel european, afirmarea rolului crucial al promovării sănătăţii și prevenirii, ca trăsături ale dezvoltării societății. În cadrul politicii europene intitulată Sănătatea 2020
 a fost elaborat Planul de acţiune european pentru vaccinare pentru perioada 2015-2020 (EVAP)
 care are ca obiectiv major crearea unei regiuni europene acoperită de vaccinare gratuită pentru prevenirea unor boli, acces echitabil la vaccinuri şi imunizare de înaltă calitate, în condiţii de siguranţă, la preţuri accesibile. Pornind de la progresele înregistrate în domeniul imunizării, sunt prezentate noi modalităţi de a continua şi perfecţiona această activitate. Un rol important este acordat activităţii de monitorizare şi evaluare a programelor de imunizare. Obiectivele acestui plan presupun ca toate statele membre UE să considere imunizarea ca prioritate; la nivel individual, să se înţeleagă valoarea şi necesitate aplicării politicii de imunizare, beneficiile noilor strategii de imunizare, să fie extinse în mod echitabil către toate statele europene; imunizarea solidă să fie componentă a sistemului de sănătate din fiecare ţară; programele de imunizare care utilizează vaccinuri de calitate să fie susţinute financiar, să se elimine boli ca poliomielita, rujeola, să fie controlată hepatita B; să fie atinse ţintele de acoperire a vaccinărilor, să fie monitorizate aplicarea politicilor de vaccinare şi de finanţare a acestora prin sisteme de informare şi control. În Palnul de acţiune se subliniază că, având în vedere că, peste tot în lume, bugetele de sănătate au fost sub presiunea diminuării lor, au fost necesare eforturi majore  pentru a obține fondurile pentru consolidarea programelor de imunizare și pentru introducerea a noi vaccinuri. La nivel european, o mare preocupare este faptul că, în unele state, nu s-a realizat prioritizarea politicii de imunizare. În document se menţionează că, dacă amenințările cu care se confruntă programele de imunizare în regiune nu sunt luate în serios, succesele din trecut vor fi puse în pericol și se pot pierde oportunitățile de fabricare a unor vaccinuri noi, mai sigure şi eficiente
. Planul lua în considerare datele din anul 2010 când a fost depistat un focar de poliomelită cu 31 decese în 4 state europene, iar în anul 2013, a fost detectată în regiune circulaţia liberă a poliovirusului. 17 din cele 53 de țări ale regiunii europene erau considerate cu risc de transmitere a polioviruslui importat. Din cele 11,2 milioane de copii născuţi în regiune în anul 2012, aproape 554 150 nu au primit complet seria de trei doze de vaccinuri împotriva difteriei, tusei convulsive şi vaccinul tetanic, administrate până la vârsta de un an.


În Concluziile Consiliului European referitoare la imunizarea în perioada copilăriei
 au fost prezentate succesele şi provocările în domeniul imunizării copiilor la nivel european şi măsurile care trebuie luate pentru soluţionarea lor. În raport se menţiona că procesul de controlare a bolilor infecțioase în Europa se confruntă cu numeroase provocări, epidemiile de rujeolă și rubeolă continuând să apară în unele țări europene. În acest context s-a pus problema coordonării și detalierii strategiilor de comunicare pentru grupurile de populație insuficient vaccinate sau cele care sunt sceptice în legătură cu avantajele vaccinării. 

Raportul european din anul 2014
 referitor la starea vaccinării a fost prezentat la Conferinţa europeană pe aceeaşi temă organizată la Roma, în noiembrie 2014. Cu acest prilej s-a discutat elaborarea unei viziuni europene asupra acțiunilor viitoare ce ar putea fi întreprinse în vederea normalizării activităţii în acest domeniu. În acest context, s-a discutat: conceptul de imunizare, subliniindu-se caracteristicile sale ştiinţifice dar şi culturale; nevoia înţelegerii de către societate, inclusiv de către politicieni și cetăţeni, a rolului imunizării, ale efectelor benefice ale acesteia; rezolvarea situaţiilor negative apărute în acest proces. Din această perspectivă, autoritățile de reglementare naţionale au responsabilitatea asigurării cantităţii şi calităţii înalte a vaccinurilor, de a întreprinde acţiuni eficiente de asigurare a siguranţei cetăţenilor, de a deţine cele mai bune instrumente de comunicare şi de a promova vaccinarea. 
În cadrul Conferinţei, ministrul italian al sănătăţii a atras atenţia că, în ciuda beneficiilor incontestabile ale programelor de vaccinare, se înregistrează o creştere treptată a numărului părinţilor îngrijoraţi  cu privire la siguranţa vaccinurilor, precum şi în legătură cu necesitatea reală a vaccinării copiilor lor. 
Studii recente au identificat o serie de caracteristici ale populațiilor neprotejate și sub-protejate prin vaccinare: cei "ezitanţi" - cei care au probleme cu privire la percepţia siguranței vaccinării; "indiferenți" - cei care nu consideră imunizarea o prioritate; cei "slab atinşi"de campaniile de vaccinare  - cei cu acces limitat sau dificil la servicii, cu probleme legate de excluderea socială, sărăcie și, persoanele " rezistente activ " (the resisters active), cei cu convingeri personale, culturale sau religioase care descurajează sau exclud vaccinarea. În anul 2013 a fost elaborat un Ghid referitor la protecţia copiilor prin politicile de vaccinare,
 la contribuţiile ştiinţifice recente privind efectele vaccinării, la riscurile non-vaccinării. Ghidul include de asemenea răspunsuri ale specialiştilor la întrebările frecvente ale părinţilor în legătură cu principalele efecte negative ale vaccinurilor, cu substanţele care se află în componenţa diferitelor vaccinuri. 

1.2 Politici naţionale de imunizare 

La  nivelul Uniunii Europene se elaborează periodic rapoarte de monitorizare a acoperirii vaccinării în statele membre realizate prin proiectul european VENICE. În anul 2007, în cadrul primului proiect VENICE (2006-2008), a fost realizat un studiu pentru a descrie metodele folosite pentru a calcula acoperirea vaccinării în statele membre, pentru a colecta informații generale despre programele de imunizare și evaluarea lor. Actualizarea datelor s-a realizat în anul 2010. Raportul de monitorizare a acoperirii vaccinării în statele membre UE din anul 2011
 arăta că exista o mare varietate de metode administrative utilizate pentru a calcula acoperirea vaccinală. În unele țări metoda predominantă este cea administrativă (n = 17), luând în considerare numărul de subiecți vaccinați (n = 16). În alte țări predomină metodele de anchetă (n = 9), interviurile (n = 6), sau sondaje în şcoală (n = 4). Validarea datelor referitoare la acoperirea vaccinală se face în peste jumătate din țări, folosind o varietate de metode. Cea mai comună metodă, raportată în jumătate din aceste țări, implică raportarea la vânzările de vaccinuri, urmată de înregistrările vaccinărilor (n = 5). Indicatorii vaccinării variază de asemenea de la stat la stat, fiind luate în considerare proporţia de copii care sunt vaccinaţi la data respectivă (n = 12), imunizarea timp (n = 10). Cinci țări au implementat un sistem de e-sănătate, dar în doar două dintre aceste țări era inclusă drept componentă imunizarea. Treisprezece țări intenționau să dezvolte un astfel de sistem în termen de 5 ani, iar opt țări intenționau să includă imunizarea în acest sistem.
Registrele de imunizare erau disponibile în unele state, dar existau variaţii în ceea ce priveşte acoperirea naţională şi regională.  Nouă țări au raportat intenția de a dezvolta registrele naționale de imunizare. În concluzie se afirma că metodele pe care le folosesc statele membre pentru a evalua acoperirea vaccinării și frecvența acesteia erau foarte variate, ceea ce făcea dificilă compararea. Raportul din anul 2011 arăta că programele europene naţionale de imunizare pentru copii includeau vaccinuri împotriva a 9 - 11 boli, în funcție de prioritățile naționale. Cele mai multe vaccinuri ofereau protecție pe tot parcursul vieții pentru persoana imunizată. Se considera că vaccinul pneumococic conjugat (PCV), care era administrat sugarilor, proteja, de asemenea, de pneumonie pneumococică în mod indirect persoanele în vârstă neimunizate, reducând astfel riscul ca acestea să fie expuse riscurilor legate de prezenţa unui copil infectat.
Raportul menţiona că, în ultimii ani, în Uniunea Europeană au fost autorizate mai multe vaccinuri noi pentru a fi utilizate, inclusiv vaccinuri împotriva virusului papilloma uman (HPV), virusul herpes zoster şi rotavirus. În 2009 și 2010 au fost aprobate noi vaccinuri pneumococice și meningococice. Raportul sublinia că programele naționale de imunizare și ratele de acoperire variau la nivelul UE, fiind mai mici în unele țări decât în ​​altele. Aceste diferențe naționale făceau dificile monitorizarea exploatării vaccinurilor şi evaluarea eficienței impactului unui program de vaccinare. În raport se menţiona că 27 state europene au inclus vaccinurile DTP, Polio, MMR, Hib în cadrul programelor naționale de imunizare și de rutină în randul copiilor. Vaccinul pentru imunizarea HepB era inclus în programul național de imunizare în 21 de țări. Toate ţările recomandau acest vaccin în randul copiilor. Aceste  țări care aveau programe BCG rutină (n = 11), MenC (n = 12), pneumococic (n = 20), Varicella și Rotavirus (n = 4). În ceea ce privește programele de vaccinare ale adolescenţilor, în 23 de ţări erau recomandate vaccinurile împotriva diphterhia și tetanosului, ca parte a programelor naționale de imunizare. Majoritatea țărilor monitorizau introducerea acestor vaccinuri: 17 țări monitorizau vaccinarea contra difteriei şi 16 ţări monitorizau vaccinarea antitetanos; Italia realizând imunizarea la fiecare 5 ani. Treisprezece țări recomandau vaccinarea anti-pertussis pentru adolescenţi, dintre care opt monitorizau absorbția vaccinurilor. Unsprezece țări recomandau vaccinul anti- poliomielita pentru adolescenţi, unsprezece țări recomandau vaccinul MMR pentru acest grup de vârstă. 12 state europene au inclus vaccinul HPV în programul lor național de imunizare. Pentrui adulţi, în 16 și 19 țări erau  recomandate vaccinurile pentru difterie și tetanos, dar numai 6 - 8 țări evaluau acoperirea de vaccinare în randul acestui grup de vârstă. De asemenea, în patru țări era recomandată vaccinarea pentru pertussis, dar monitorizarea era efectuată doar într-o singură țară. Demn de remarcat este faptul că evaluarea acoperirii vaccinale se face la intervale de timp diferite în țări diferite, variind de la evaluări lunare / trimestriale / semestriale / anuale la evaluări la 2 - 5 ani. Majoritatea statelor membre (aproximativ două treimi) au raportat evaluarea acoperirii vaccinale anual. Douăzeci şi cinci din cele 27 de țări participante au oferit date referitoare la herd immunity la naştere. Majoritatea țărilor evaluau acoperirea vaccinării folosind numărul de copii care primiseră vaccinul în prima sau a doua zi de naştere sau numărul de copii la vârsta de intrare școlară. Cele mai multe țări nu colectează date referitoare la acoperirea vacinării pentru grupurile speciale de risc (imigranți, refugiați, minorități etnice, fără adăpost și a grupurilor defavorizate economic şi social). Patru țări au raportat că ele colectează date privind absorbţia vaccinului gripal în rândul persoanelor din grupurile de risc clinic. 


În Uniunea Europeană politicile de imunizare diferă, de la stat la stat. La nivel comunitar politicile de sănătate interferează cu  competenţele şi prerogativele statelor membre. La nivel comunitar sunt puse în aplicare programe în domeniul sănătăţii publice, dar în domeniul vaccinării fiecare stat are propria sa politică. Politicile vaccinale se conformează însă recomandărilor Organizaţiei Mondiale a Sănătăţii. În practică se manifestă opinii diferite în legătură cu calendarul vaccinărilor, cu dozele preconizate a fi administrate, obligativitatea, recomandările etc. Lansarea unor campanii de vaccinare, cum a fost cea contra gripei AH1N1, a pus în evidenţă eşecul unei politici comune în acest domeniu, unele ţări boicotând acest program.  

În ceea ce priveşte obligativitatea vaccinării în Europa se disting mai multe grupe de ţări.
 În ţările nordice precum Marea Britanie, Irlanda, Norvegia, Danemarca, Suedia, Finlanda, Olanda, Germania, Luxemburg, Islanda, la care se adaugă Spania, nu a fost prevăzută explicit vaccinarea obligatorie. Aceste state au suprimat obligativitatea legală păstrând-o doar pentru vaccinul anti-variolă. Belgia face excepţie în acest grup de ţări, aici fiind obligatoriu vaccinul anti-polio. În aceste state însă funcţionează un sistem de control vaccinal eficient a numărului de vaccinuri administrate, se exercită permanent un control vaccinal la şcoli, la domiciliu, desfăşurându-se campanii de sensibilizare pentru vaccinare. Recomandările de vaccinare sunt respectate de populaţie, având o acoperire de 95% pentru vaccinurile de rutină. Finlanda este ţara în care vaccinarea are un nivel dintre cele mai ridicate din Europa. Fostele state comuniste au fost marcate de politicile obligatorii anterioare şi au conservat o anume practică coercitivă în domeniu. În Slovenia sunt obligatorii 9 vaccinuri pentru copii, în condiţiile în care părinţii nu aduc documente pentru contraindicaţie. În acest caz, copiii se prezintă în faţa unei comisii care apreciază dacă această contraindicaţie se justifică. În cele mai multe cazuri se solicită documente medicale doveditoare pentru refuz, astfel fiind evitate atitudinile care nu dovedesc civism. În Croaţia erau peste 10 vaccinuri obligatorii, ca şi în Cehia, Ungaria, România, Slovacia unde se impune vaccinul anti-encefalită produsă de căpuşe. În ţările baltice, Rusia şi Belarus a fost introdusă o anumită flexibilitate a politicilor de vaccinare. În Estonia este puternic dezvoltat sectorul biotehnologiei în domeniul vaccinal, iar mecanismele de supraveghere a programelor de vaccinare sunt foarte perfecţionate. În ţările mediteraneene precum Franţa, Italia, Portugalia, Grecia unde s-a păstrat obligativitatea vaccinării, păstrată din timpul celui de-al doilea război mondial. În Franţa sistemul are caracter coercitiv şi sunt făcute precizări pentru anumite categorii profesionale din domeniul sănătăţii, militar, jandarmi, pompieri,etc. Sancţiunile pentru refuzul vaccinării sunt importante: amendă 3750 euro şi 6 luni închisoare. În Italia, la presiunea părinţilor a fost promulgat un decret în anul 1998 care a permis copiilor care nu erau vaccinaţi să frecventeze şcoala. În unele regiuni însă este necesar a prezenta o scrisoare de justificare din partea părinţilor. Majoritatea regiunilor italiene a renunţat la aplicarea unor sancţiuni economice pentru refuzul vaccinării. În Franţa, însă, instanţa pentru probleme de copii, cu avizul procurorului, poate ridica autoritatea parentală.  În Grecia pentru a intra la şcoală se solicită efectuarea a 14 vaccinări, fiind acceptate contraindicaţiile medicale, dar nu se aplică sancţiuni. În Portugalia, sunt recomandate mai multe vaccinuri, iar,  din 1962, un decret lege a introdus obligativitatea vaccinării contra difteriei şi tetanosului, fiind făcute presiuni de efectuare şi a altor vaccinuri. La intrarea în şcoală se verifică vaccinările efectuate, fiind solicitată o declaraţie a părinţilor pe proprie răspundere. În concluzie se poate observa că politica vaccinării în Europa are geometrie variabilă, în toate statele europene fiind introdusă obligativitatea directă sau indirectă a vaccinării, precum şi regulamente ad-hoc care condiţionează intrarea la şcoală de efectuarea vacinărilor. 

1.3  Provocări actuale în Europa


Organizaţia Mondială a Sănătăţii monitorizează cu atenţie situaţia vaccinărilor din Europa pe fiecare boală infecţioasă în parte
şi din fiecare stat membru
. În Europa, provocările în domeniul vaccinării sunt legate de ratele de acoperire ale vaccinării
 pentru unele boli care au scăzut mai jos decât nivelele necesare pentru a sustine protecţia comunităţii aşa numita herd immunity
, în care proporţia celor protejaţi la o boală infecţioasă face puţin probabilă răspândirea de la persoană la persoană. Această scădere a nivelului a determinat reapariţia unor boli altădată controlate
. În anul 2011, de exemplu, mai mult de 30.000 de cazuri de rujeolă au fost raportate în țările UE și în zona Europeană a Liberului Schimb (AELS). Cazuri au fost raportate în toate țările, cu excepția națiunilor insulare din Islanda şi Cipru. În anul 2011, focarele de rujeolă în partea de vest a Europei au fost printre cele mai mari din lume, cu cel mai mare număr de cazuri în Germania, Franța, Belgia, Austria și Danemarca. O cincime din cazurile din Marea Britanie au avut nevoie de spitalizare şi opt persoane au murit de boală în UE. Această situaţie a fost considerată un eşec al politicii europene de sănătate publică. Europa s-a angajat ca până în 2015 să elimine transmiterea rujeolei, boală care poate fi complet prevenită. Specialiştii au apreciat că factorul cheie care a contribuit la declanşarea epidemiei de rujeolă europeană a fost nivelul sub-optim al vaccinării care a lăsat ca vulnerabile  grupuri mari de populație. Majoritatea cazurilor europene (90%) au fost printre adolescenţii şi adulţii care nu au fost vaccinaţi sau pentru care istoricul vaccinării nu a fost raportat. 

Centrul European de Prevenire şi Control al Bolilor estima că 4,9 milioane de copii născuţi între 1998 şi 2008 au ratat prima doză de vaccin pentru pojar. Numărul de copii care nu au primit o a doua doză este chiar mai mare. Unele cauze sunt legate de percepția generală a populației și personalului medical că rujeola este o boală ușoară, declinul încrederii opiniei publice în vaccinuri, existența unor segmente ale  populațiilor nevaccinate (de exemplu, cei care au luat decizia de a nu se vaccina şi cei care nu au reuşit să intre în programele naționale de imunizare), diminuarea bugetelor pentru sănătatea publică, precum şi diverşi factori ai sistemului de sănătate. Recent, Organizația pentru Cooperare Economică și Dezvoltare (OCDE) a confirmat faptul că în Europa cheltuielile pentru sănătate, pentru prevenire, a scăzut dramatic în ultimii ani. Sprijinirea statelor membre în atingerea obiectivului de eliminare a rujeolei în Europa a devenit una din principalele activități ale Centrului European de Prevenire și Control al Bolilor (ECDC). 
La nivel european a fost elaborată "Strategia pentru pojar şi pentru eliminarea rubeolei în perioada 2012-2015," fiind identificate domenii majore de intervenție: o analiză aprofundată a problemei, a datelor, consolidarea capacităților de comunicare, precum și colaborarea regională și internațională. Programul strategic multianual până în anul 2020 al Centrului European de Prevenire și Control al Bolilor include programe de monitorizare a vaccinărilor, acordarea unui sprijin tehnic pentru a crește acoperirea vaccinărilor conform unui calendar precis, pentru a identifica grupurile vulnerabile, furnizarea unor date comparative referitoare la raportul cost-eficiență a vaccinurilor. 
În noul context internaţional, pe ordinea de zi a instituţiilor europene se află intenţia de a crea un mecanism comun de identificare şi luptă împotriva riscului de epidemii datorate bolilor noi şi a celor  care se pot răspândi foarte repede, ca urmare a creşterii comerţului şi turismului la nivel mondial. Pe agenda Uniunii se află amenințările la adresa sănătății care provin din: apariția și răspândirea de "noi" agenți patogeni; globalizarea consumului de alimente şi turismului; creșterea numărului de germeni patogeni rezistenti la medicamente; riscul de eliberare accidentală sau intenţionată a agenților patogeni de la o serie de laboratoare de cercetare din diferite țări; achiziționarea de către teroriști a unor arme biologice. 
În fiecare an, cu prilejul Săptămânii europene a imunizării, Centrul European de Prevenire a Bolilor (ECDC) lansează proiecte în vederea elaborării unei politici vaccinale comune care să includă armonizarea calendarelor, acoperirea vaccinării, dozele de administrat, mesajele de comunicare, recomandările şi obligaţiile, lansarea unor noi vaccinuri, controlul vaccinurilor, atitudinea corpului medical implicat în procesul vaccinării etc.

În România se aplică Decizia Comisiei Europene 5538-8 august 2012 referitoare la definiţiile de caz
; Decizia nr. 1082/2013/UE din 22 octombrie 2013 privind ameninţările transfrontaliere grave pentru sănătate.
  Conform raportului Centrului Naţional de Supraveghere şi Control al Bolilor Transmisibile pentru anul 2013
, publicat în anul 2014, menţiona efectele vaccinării în ultimele decenii în România, cazurile de îmbolnăviri înregistrate, precum şi gradul de acoperire actual a vaccinărilor pentru diferite boli transmisibile. 
În prezent, în România, Programul naţional de Imunizare include vaccinarea contra poliomielitei, difteriei, tetanosului, tusei convulsive, rujeolei, rubeolei, oreionului, hepatitei B, infecţiei cu Haemophilus influenzae tip b, tuberculozei. Vaccinare de rutina se face conform calendarului de vaccinări. 


În luna aprilie 2015, într-un comunicat de presă ministrul sănătăţii afirma că
 acoperirea vaccinală în România se păstrează sub nivelul recomandat de Organizaţia Mondială a Sănătăţii, de 95%, pentru boli precum difterie, tetanos, rujeola, rubeola, oreion si hepatita B, în principal din cauza refuzului vaccinarii. Un exemplu este poliomielita, o boala eradicata prin vaccinare, reapare prin refuzul vaccinarii", se mai arata in comunicatul MS. Acest risc a fost sesizat şi de Organizaţia Mondială a Sănătăţii. Conform datelor Centrului Naţional de Supravegherea şi Controlul Bolilor Transmisibile (2014) din România despre acoperirea vaccinală la vârsta de 12 luni a copiilor născuţi în iulie 2013, rezultă că acoperirea vaccinală este sub ţinta recomandată de OMS. Astfel, rata medie de acoperire vaccinală este de 69.4% pentru vaccinul DTP4 (4 doze de vaccin împotriva difteriei, tetanosului şi pertusis), în timp ce procentul de acoperire pentru vaccinul contra rubeolei, rujeolei şi oreionului este de 75.4%, iar pentru hepatita B este de 91.3%. La copiii născuţi cu un an anterior (iulie 2012), acoperirea vaccinală a scăzut cu procente importante, spre exemplu rata a scazut cu 4% în cazul vaccinului împotriva hepatitei B. Aceleaşi date arătau ca 30,3% dintre aceşti copii au fost depistaţi ca fiind incomplet vaccinaţi în raport cu vârsta, în creştere faţă de anul precedent, când procentul era de 26%. Neprezentarea continuă să ramână principalul motiv al vaccinării necorespunzatoare în raport cu vârsta. Contraindicaţiile medicale ocupă al doilea loc în clasamentul motivelor vaccinării necorespunzatoare vârstei, urmate de disfuncţionali tăţi în furnizarea vaccinului, în creştere marcantă faţă de anul precedent. 
În aplicarea politicilor de vaccinare Ministerul Sănătăţii din România s-a confruntat cu situaţii de manifestare a unor efecte negative ale unor vaccinuri.
 La solicitarea Ministerului Sănătăţii, Centrul Naţional de Supraveghere şi Control al Bolilor Transmisibile din cadrul Institutului Naţional de Sănătate Publică Bucureşti a efectuat o analiză cu privire la posibilele reacţii adverse înregistrate în urma utilizării vaccinului diftero-tetanic care se administra, gratuit, elevilor de clasa a VIII-a, în cadrul Calendarului obligatoriu de vaccinare. 

2. PROBLEMATICA EFICACITĂŢII ŞI SIGURANŢEI VACCINĂRII – COMPONENTĂ A POLITICII DE IMUNIZARE




2.1. O preocupare la nivel mondial



În documentele Organizaţiei Mondiale a Sănătăţii referitoare la problematica imunizării
 sunt prezentate standardele imunizării, problema calităţii vaccinurilor, aspectele biologice legate de acestea, reglementările mondiale şi regionale referitoare la vaccinare. După o experienţă de peste un secol și jumătate de aplicare a politicilor de vaccinare, specialiştii şi organizaţiile internaţionale responsabile au întreprins o reflecţie asupra relaţiei dintre "eficacitatea" şi "siguranţa"  vaccinării. Societatea civilă a pus din ce în ce mai des problema informării, consilierii în legătură cu vaccinurile, a transparenței în legătură cu dovezile legate de siguranţa şi eficacitatea vaccinurilor. În ultimele decenii, societatea civilă a pus din ce în ce mai des problema informării, consilierii în legătură cu vaccinurile, a transparenței în legătură cu dovezile legate de siguranţa şi eficacitatea vaccinurilor. În anul 2014, OMS a realizat un amplu studiu referitor la transparenţa politicilor de vaccinare, la atitudinea ezitantă faţă de vaccinare a unor categorii ale popoulaţiei,
 cu scopul de a elabora noi strategii de comunicare în acest domeniu. În ultimii ani, Organizaţia Mondială a Sănătăţii a elaborat periodic materiale referitoare la efectele imunizării
, difuzând materiale de informare în legătură cu cele mai noi descoperiri în domeniu, fiind implicată de asemenea în cercetări internaţionale de mare amploare
. 

La nivelul Organizaţiei Mondiale a Sănătăţii funcţionează un Comitet global consultativ pentru securitatea vaccinării (The Global Advisory Committee on Vaccine Safety GACVS)
, înființat în 1999, pentru a răspunde prompt, eficient, cu rigoare ştiinţifică la aspectele legate de siguranța vaccinurilor. Comitetul oferă consultanță independentă, are autoritate ştiințifică în acest domeniu, fiind implicat în programele naţionale de imunizare pe termen scurt sau lung. 
În octombrie 2014, OMS a elaborat un Manual global privind supravegherea evenimentelor adverse după imunizare (RAPI) care este disponibil on-line
. Manualul reprezintă procesul sistematic, standardizat pentru a investiga cazurile raportate și pentru a stabili cauza. Un rezumat al Metodologiei de investigare
 completează Manualul Global, acesta oferind cercetătorilor un ghid rapid de investigarea sistematică, pentru identificarea cauzei și clasificarea evenimentului. La nivelul Organizaţiei Mondiale a Sănătăţii a fost elaborat de asemenea un document destinat modului în care autorităţile naţionale, guvernele să abordeze crizele de comunicare, reacţiile de respingere a campaniilor de vaccinare în masă care, în ultimul deceniu, au afectat eficienţa acestora
.

Timp de peste 50 de ani Organizaţia Mondială a Sănătăţii a avut un rol esenţial în stabilirea materialelor de referinţă necesare pentru a standardiza materialele biologice utilizate în vaccinuri, precum şi în elaborarea recomandărilor OMS privind producţia, controlul produselor şi tehnologiilor biologice. Aceste norme şi standarde
, elaborate prin consens ştiinţific, prin consultări internaționale, cu scopul de a oferi asistenţă statelor membre ale OMS pentru ca acestea să asigurare, la rândul lor, calitatea şi siguranţa medicamentelor biologice. Aceste testări s-au realizat prin intermediul programului din domeniul biologic al OMS, prin colaborarea dintre numeroase centre de cercetare din întreaga lume, cu implicarea Comitetului de experţi al OMS pe probleme de standardizare biologică (CBS)
. Acest lucru a implicat, de asemenea, o colaborare strânsă cu comunitățile internaţionale ştiinţifice şi profesionale, regionale şi autoritățile naţionale de reglementare, cu producătorii şi laboratoarele de specialitate din întreaga lume. Orientările și recomandările descriu procedurile de fabricație, testare și control ale calității produselor medicamentoase biologice pentru a asigura produse sigure și eficiente. Organizaţia Mondială a Sănătăţii a dezvoltat şi a revizuit permanent recomandările pentru controlul producţiei şi a calității vaccinurilor importante pentru sănătatea publică internaţională. Orientările sunt publicate în rapoartele reuniunilor ECBS şi în Raportul OMS Tehnic Series. Acestea includ recomandări pentru vaccinurile individuale, precum şi orientări mai generale pe teme tehnice sau de reglementare, cum ar fi substraturile celulare, evaluarea non-clinică, evaluarea clinică etc. 

Orientările OMS au furnizat informații generale cu privire la o serie de subiecte de interes pentru autorităţile naţionale de reglementare din statele lumii și pentru producătorii de astfel de medicamente, recomandările stabilind specificațiile tehnice pentru controlul fabricației și pentru calitatea produselor specifice. Prin introducerea acestor elemente de orientare în legislația naţională, guvernele s-au asigurat că produsele fabricate și utilizate în țara lor sunt conforme cu standardele internaționale actuale
. În documentele de reglementare s-a recomandat, de asemenea, ca autorităţile naţionale de reglementare și producătorii să beneficieze de un cadru de reglementare armonizat privind controlul produselor biologice care circulă pe pieţele internaţionale. 

Biroul Regional pentru Europa al OMS a publicat recent un ghid informativ referitor la strategii și instrumente ca răspuns la evenimentele legate de siguranţa vaccinurilor (VRE), termenul care a înlocuit noţiunea anterioară de supravegherea evenimentelor adverse după imunizare (RAPI). Acest ghid a fost elaborat pentru managerii programelor de imunizare și de partenerii lor. Ghidul precizează că acest concept de evenimente legate de vaccin este mai larg decât conceptul anterior. El a înglobat date ştiinţifice şi experimentale legate de vaccinuri sau imunizări, concluzii ale unor rapoarte prezentate în presă, atitudini specifice locale despre vaccinuri, date legate de o suspendare temporară a unui vaccin, de retragerea unui vaccin, de înlocuirea unor vaccinuri etc. Ghidul se referă de asemenea la comunicarea cu mass-media, la gestionarea transparentă şi eficientă a unor crize de comunicare.

La nivel mondial şi european, Autoritățile naţionale de reglementare au responsabilitatea asigurării calităţii înalte a vaccinurilor, de a întreprinde acţiuni eficiente de asigurare a siguranţei cetăţenilor, de a utiliza cele mai bune instrumente de comunicare cu societatea civilă.


La nivel european, prin Regulamentul (CE) nr.851/2004 al Parlamentului European și al Consiliului din 21 aprilie 2004 s-a decis crearea Centrului European de Prevenire și Control al Bolilor
, care a facilitat schimbul de bune practici privind programele de vaccinare. Centrul european al bazelor de date referitoare la imunizare
 oferă documente şi date pentru a ajuta profesioniştii din domeniul sănătăţii în munca lor de zi cu zi în domeniul imunizării. Unele resurse sunt menite să ofere lucrătorilor medicali informații și să sprijine formarea lor, în timp ce altele sunt destinate pacienţilor, pentru a le oferi informații importante despre imunizare şi bolile prevenite prin vaccinare. Recent a fost lansat un Program european de elaborare a unor tehnologii avansate în domeniul imunizării.
 Serviciul european de farmaco-vigilenţă, cu sediul la Upsalla, Suedia, a elaborat numeroase studii referitoare la efectele anumitor componente ale medicamentelor şi vaccinurilor,
 prezentând recent raportul 2015.
 

În majoritatea statelor europene, vaccinurile se testează şi se realizează studii clinice asupra efectelor vaccinării. Pentru detectarea acestor efecte, legislaţiile naţionale referitoare la imunizare prevăd punerea în practică a unor sisteme de supraveghere a vaccinurilor, după ce vaccinurile au intrat pe piaţă. Aceste sisteme sunt mai mult sau mai puţin eficiente în funcţie de sesizările înregistrate în mod spontan. Suspiciunile de efecte secundare sunt studiate prin iniţierea unor mari studii clinice, pe termen lung, care investighează zeci de mii de subiecţi vaccinaţi, pentru a determina dacă o problemă medicală survine mai frecvent sau nu la persoanele vaccinate, în raport cu cele nevaccinate. Dificultatea este legată de faptul că un vaccin nu protejeză împotriva tuturor problemelor de sănătate care pot apare şi independent de vaccin. Specialiştii consideră că problema esenţială este de a şti dacă vaccinarea creşte riscul de a avea o problemă de sănătate sau nu, iar acest lucru nu poate fi determinat decât prin studii de mare amploare.
2. 2 Studii şi prevederi legale referitoare la efectele vaccinării

Efectele secundare ale vaccinurilor au fost studiate de centre de cercetare, de organizaţiile internaţionale şi europene care implementează politici de imunizare, de numeroase asociaţii şi organizaţii ale societăţii civile.
 Scopul acestor studii a fost acela de a oferi date pentru ca departamentele de sănătate și guvernele europene să reevalueze programele de vaccinare şi legislaţia referitoare la imunizare din perspectiva raportului risc / beneficiu. În ultimul deceniu, reglementările internaţionale şi europene au fost adaptate permanent în acord cu schimbările şi provocările legate de apărarea sănătăţii publice, de descoperirile ştiinţifice în domeniul vaccinurilor, în funcţie de reacţia societăţii civile în raport cu acestea. 
În anul 2005 a fost realizat un studiu
 de către o asociaţie non-guvernamentală (The European Forum for Vaccine Vigilance)
 referitor la efectele secundare ale vaccinurilor în Europa, prezentat în cadrul Parlamentului European. Studiul a abordat tema raportului dintre beneficiile şi riscurile vaccinărilor, recunoscând faptul că vaccinarea a fost introdusă cu bune intenții în beneficiul apărării sănătăţii populației lumii.
Conform datelor studiului, terapeuţii care au notificat efecte secundare ale vaccinurilor, au constatat că aceste cazuri reprezentau între 1-10% din totalitatea celor vaccinaţi, dar studiul recunoştea că supravegherea vaccinării pe termen lung nu a fost realizată în toate statele, multe persoane nedeclarând efectele negative declanşate post-vaccinare. Studiul a vizat 1000 de dosare de sesizare a unor efecte post-vaccinare din perioada (1999-2004) ale unor persoane cu vârste cuprinse între 0 -75 ani, pe o durată de 5 ani, acoperind zece state europene, utilizând date din studii efectuate în Fraţa, Belgia, Marea Britanie, şi Olanda şi un studiu spaniol care a durat 12 ani.

Concluziile studiului au subliniat faptul că anumite patologii considerate a fi urmări ale imunizării sunt greu identificabile şi dificil de încadrat, ele fiind  legate, în general de afecţiuni ale sistemului nervos, sistemului respirator, ORL, sistemului digestiv. Studiul identifica, de asemenea, unele efecte specifice unor tipuri de vaccinuri. Se observase că pacienţii au recunoscut greu efectele, faptul că ele au fost progresive, adesea întărite de repetarea vaccinurilor, că nu au fost sprijiniţi de cadrele medicale pentru identificarea lor. Studiul semnala că aşa numitele maladii ale celor vaccinaţi  sunt complexe, efectele manifestându-se imediat sau la câţiva ani după vaccinare. Cel mai dificil a fost de demonstart legătura dintre un incident de sănătate şi vaccinările efectuate, precum şi conştientizarea efectelor, unele mai puţin spectaculoase, posibil a fi considerate reacţii normale. În studiu se făceau unele recomandări legate de aplicarea calendarului vaccinal, sugerându-se că el ar trebui început mai tardiv şi ca acesta să fie adaptat fiecărui caz. Vaccinurile combinate şi cele conjugate ar trebui, conform opiniei autorilor studiului, să nu mai fie puse pe piaţă, iar anumite substanţe adjuvante, precum mercurul şi aluminiul să fie suprimate din compoziţia vaccinurilor. 
Studiul sesiza unele deficienţe ale procesului imunizării: faptul că nu se manifestă o atitudine de farmaco-vigilenţă înaintea vaccinării. Se constata că, în majoritatea statelor europene, nu era luat în considerare istoricul medical al persoanei şi al părinţilor copiilor, înainte de vaccinare.  Absenţa anamnezei a dus la lipsa unor cunoştiinţe legate de situaţia persoanei vaccinate, de antecedentele individuale ale persoanei vaccinate ceea ce ar fi putut elimina o parte a riscurilor vaccinării.  Încă de atunci se menţiona că datele oferite de imunologie, mai ales cele legate de cunoaşterea sistemului HLA, permiteau explorarea susceptibilităţilor, predispoziţiilor, stării individuale înainte de efectuarea vaccinurilor. În acest context, studiul sublinia că demersurile preventive ar trebui să fie extinse pentru a evita manifestarea unor efecte secundare nedorite ale vaccinării. În studiu se recunoştea că definirea, cauzalitatea modificării stării de sănătate sunt dificil de stabilit, maladia fiind, în general multifactorială. În acest context, dovezile cerute de instanţe nu au putut avea caracter absolut, fiind mai uşor a lua măsuri preventive şi a studia ştiinţific cazurile de îmbolnăviri deja manifestate. Respectarea principiului precauţiei se impunea mai ales în domeniul vaccinurilor care au nivel ridicat de risc, ele conţinând germeni vii sau atenuaţi şi care erau inoculate unor persoane foarte diferite, putând provoca reacţii neaşteptate şi imprevizibile. În acest scop, studiul recomanda ca medicii să fie formaţi încă din facultate în acest scop, să se informeze permanent în legătură cu efectele secundare ale vaccinărilor, pentru a putea elibera în mod competent certificate de contra-indicaţii. Din această perspectivă, corpul medical trebuia să abordeze deschis problema reacţiilor adverse posibile ale unor vaccinuri, să realizeze o investigaţie preliminară, eventual prin completarea unui chestionar. 
Un rol deosebit ar trebui să aibă consultarea experţilor în domeniu în legătură cu pluralitatea modalităţilor de vaccinare. Din perspectiva informării consumatorilor, publicul trebuie să fie informat în legătură cu toate substanţele componente ale vaccinurilor, precizate explicit pe prospecte. O altă deficienţă semnalată de studiu era aceea a absenţei farmaco-vigilenţei după vaccinare. Autorii semnalau că, în majoritatea statelor europene, dar şi la nivel mondial, nu se manifesta preocuparea pentru farmaco-vigilenţă, nu se realiza un control exhaustiv, independent al impactului vaccinurilor asupra populaţiei. Se considera că timpul foarte scurt de supraveghere prevăzut pentru urmărirea celor vaccinaţi, în medie de 3 luni, nu era suficient pentru detectarea şi estimarea efectelor secundare, vaccinurile inducând modificări biologice lente, difuze, progresive, pe termen lung. Se recomanda ca să fie notificate accidentele post-vaccinale, datele fiind analizate de organisme independente formate din profesionişti din domeniu care vor informa publicul în legătură cu orice incident vaccinal. Se propunea înfiinţarea unui Observator european al efectelor secundare ale vaccinurilor. O altă propunere se referea la acordarea unor despăgubiri pentru prejudicii produse de vaccinuri, cu simplificarea procedurilor şi evaluării costurilor. La zece ani după efectuarea acestui studiu şi a altor studii pe aceeaşi temă, se poate constata că majoritatea acestor recomandări au fost deja cuprinse în legislaţia europeană şi naţională. 
La nivel european funcţionează în prezent un Observator european al politicilor de imunizare, Centrul European de Prevenire și Control al Bolilor, Sistemul de supraveghere european - European Surveillance System (TESSy), un Serviciu european de farmaco-vigilenţă.


În majoritatea legislaţiei europene şi mondiale se prevede ca înaintea vaccinării să fie realizat un examen prealabil al celui vaccinat, să fie completat un chestionar cu întrebări referitoare la istoricul vaccinărilor, la istoricul bolilor, pentru a stabili dacă se aplică contraindicaţiile vaccinării, numeroase persoane prezentând alergii, suferind de boli auto-imune sau având alte probleme legate de sistemul imunitar. Reglementările impun ca, la punerea pe piaţă a vaccinurilor şi în administrarea lor, să fie precizate contraindicaţiile,  cu scopul de a diminua riscurile efectelor nedorite. Unele mijloace de informare oferă date legate de contraindicaţiile unor vaccinuri (exemplu site-urile Infovac suisse, în Belgia funcţionând un site similar unde sunt prezentate studiile referitoare la diferite efecte secundare
, precum şi informaţiile neverificate încă ştiinţific). În majoritatea statelor europene funcţionează sisteme naţionale de supraveghere a vaccinării şi a efectelor post-vaccinale.


În Franţa, Comitetul tehnic al vaccinărilor (CTV) , ataşat Înaltului Consiliu de Sănătate Publică HCSP, are misiunile de a supraveghea ştiinţific evoluţia şi perspectivele în domeniul vaccinurilor; de a elabora strategia vaccinală în funcţie de datele epidemiologice şi studiile beneficii-risc individuale şi colective şi studiilor medico-economice referitoare la măsurile stabilite; a propune adaptarea recomandărilor şi obligaţiilor vaccinale din calendarul vaccinal. Agenţia naţională de securitatea medicamentelor din Franţa
 are un sector special pentru vaccinuri. Agenţia intervine în faza testărilor clinice, autorizează la nivel naţional punerea pe piaţă (AMM) în funcţie de evaluarea riscurilor-beneficiilor lor, realizează controlul de laborator, supravegherea vaccinurilor, lansează alerte referitoare la anumite vaccinuri sau decide retragerea lor de pe piaţă. În Germania,  vaccinurile  sunt recomandate prin intermediul unei Comisii din cadrul Institutului Robert Koch Institut (STIKO – Ständige Impfkommission at Robert Koch Institut, Berlin). În Spania funcţionează un program de urmărire a efectelor secundare ale vaccinărilor PROESVA (Programa Efectos Segundarios de las Vacunaciones). 


În SUA, unde în perioada 1980-1990, fuseseră deschise numeroase procese în instanţă prin procedura omnibus autism (OAP)
, au fost demarate mai multe studii epidemiologice ample ale Centrului pentru Controlul şi Prevenirea Bolilor
, ale Academiei Americane de Pediatrie, ale Institutului de Medicina al Academiei Naţionale de Ştiinte, ale centrului de cercetare Cochrane
 care au subliniat efectele benefice dominante ale vaccinurilor. În anul 2011, un alt studiu
 a constatat că simptomele gastro-intestinale și debutul de autism nu au legătură cu administrarea vaccinului MMR. În februarie 2012, centrul Cochrane a publicat o sinteză asupra a zeci de studii ştiintifice, concluzionând că nu au fost găsite dovezi credibile de implicare a vaccinului MMR în producerea autismului sau bolii Crohn. În iunie 2014, a fost publicat un alt studiu
 de sinteză a rezultatelor cercetărilor efectuate pe 1,25 milioane de copii, care a constatat că vaccinările nu sunt asociate cu dezvoltarea de autism sau tulburare din spectrul autismului, componentele vaccinurilor (thimerosal sau mercur) sau vaccinurile multiple (MMR) nefiind asociate cu dezvoltarea unor tulburări din spectrul autismului sau autismului. Un alt studiu elaborat în iulie 2014
, a constatat că există dovezi solide că vaccinul MMR nu este asociat cu autism. 


Centrul american pentru prevenţia şi controlul bolilor (CDC),
 a fost înfiinţat prin colaborarea între Oficiul pentru  Securitatea Imunizării și nouă organizații de îngrijire a sănătății. Instanţele acestuia şi cele federale au dat, de-a lungul timpului, decizii de respingere dar şi de admitere a unor dosare acordând despăgubiri financiare pentru leziuni induse de vaccinare. Centrul avertiza că, pentru a realiza succesul continuu al campaniilor de vaccinare în Statele Unite, este esențial a se asigura că vaccinurile sunt sigure. Baza de date a Centrului (VSD) s-a constituit deţinând date din anul 1990, cu scopul de a monitoriza siguranța vaccinurilor și de a efectua studii referitoare la evenimentele adverse ale imunizării. VSD utilizează date medicale electronice, informații privind vaccinurile - tipul de vaccin care s-a administrat la fiecare pacient, data vaccinării, și alte vaccinuri administrate. VSD utilizează, de asemenea, informații cu privire la bolile medicale care au fost diagnosticate la cabinetele medicale, vizitele de îngrijire de urgenţă, vizite la departamentele de urgenţă şi în spitale. Centrul are de asemenea un Sistem de înregistrare a reacţiilor adverse - Vaccine Adverse Event Reporting System (VAERS).
 Departamentul de stat al SUA
 prin Serviciul servicii sănătate, Institutul de medicină
, Institutul pentru siguranţa vaccinurilor
, site-ul  specializat referitor la imunizare
, Centrul
 pentru educaţia în vederea vaccinării, oferă cele mai noi informaţii referitoare la imunizare şi efectele vaccinurilor. 

Cercetarea în domeniul vaccinurilor şi a efectelor acestora
 se realizează prin centrele americane de specialitate. Institutul Naţional al Sănătăţii a constituit o bază de date extinsă referitoare la identificarea trăsăturilor sistemului imunitar
 (modul de funcţionare a celulelor imune care este stabilit la nivel genetic), factorii de risc genetici ai anumitor boli, inclusiv boli autoimune, explică modul în care o schimbare genetică provoacă sensibilitatea la o boală etc. De exemplu, modificările genetice ale genei FCGR2 sunt recunoscute ca factori de risc pentru mai multe boli autoimune. Institutul de medicină a elaborat recent lucrări referitoare la efectele vaccinării,
 iar rapoartele cercetătorilor sunt prezentate în revista Cell
.  

Academia de medicină pediatrică americană studiază la rândul său efectele vaccinurilor asupra copiilor, elaborând studii de specialitate
. Centrul editează, de asemenea, materiale pentru publicul larg în care prezintă istoria vaccinurilor, rolul, efectele şi viitorul administrării vaccinurilor
. Un Comitet specializat face recomandări referitoare la vaccinuri, ţinând cont de practica recentă
. Organizaţiile non-guvernamentale sunt implicate de asemenea în acest amplu proces de informare şi monitorizare a efectelor imunizării
.

2.3  Acordarea unor despăgubiri pentru prejudicii provocate de vaccinuri 

Despăgubiri acordate prin programe administrative

În numeroase documente ale Organizaţiei Mondiale a Sănătăţii şi ale Uniunii Europene referitoare la necesitatea imunizării în masă a populației
 se reafirmă ideea că, la nivelul populatiei mondiale, riscurile sunt mici în comparaţie cu beneficiile imunizării (numai în anul 2008, de exemplu, se afirma că, prin vaccinare, a fost prevenit posibilul deces a 2,5 milioane de persoane
). Din perspectivă generală se ia în considerare faptul că, în cadrul campaniilor de imunizare, este implicată responsabilitatea fiecărei  persoane în raport cu restul populației, dar, în acelaşi timp, apar, la anumite persoane, reacții adverse care produc efecte. Această abordare a dus la elaborarea unor politici şi programe în urma cărora cei afectaţi de aceste efecte negative să poată obţine despăgubirile corespunzătoare. 


Căile de obţinere a acestor despăgubiri sunt foarte variate, fie în instanţe judecătoreşti, fie prin unele programe guvernamentale, fie prin despăgubiri acordate de companii de asigurări din partea unor companii producătoare de vaccinuri sau prin intermediul sistemului de asigurări sociale şi de de sănătate.


Studiile arată că, la nivel mondial, aceste despăgubiri sunt dificil de obţinut prin mecanismele legale tradiționale. Recunoscând acest lucru, mai multe țări au implementat, începând din anii `60, programe de despăgubiri (vaccineinjury programmes). Aceste programe reflectă în mod corect şi rezonabil că o comunitate, care este protejată de un program de vaccinare, acceptă responsabilitatea pentru aceasta, dar oferă şi compensații pentru cei care sunt afectati de evenimente adverse ale vaccinurilor. 


Timp de mai multe decenii au fost realizate studii de evaluare şi revizuire a acestor programe,
 unul dintre cele mai complexe fiind studiul publicat în anul 2011 în Buletinul OMS
. Conform studiului, programe guvernamentale de despăgubiri pentru evenimente adverse produse în urma vaccinării au fost puse în aplicare în 19 țări din întreaga lume. Demn de semnalat este faptul că primul program de acest tip s-a pus în aplicare în Germania, în anul 1961, cele mai recente fiind implementate în Ungaria, Slovenia şi Islanda. 


Studiul comparat al acestor programe a pus în evidenţă elemente comune legate de modul de administrare și finanțare, de eligibilitatea solicitărilor, de luare a deciziilor, de standardele de probare, de elementele legate de drepturile de compensare și de litigii. Datele arată că cele mai multe programe au fost administrate de către stat sau de către guvernele naționale, cu excepția Finlandei și Suediei, unde acestea sunt coordonate de fabricanții de produse farmaceutice. Deși finanțarea este, de obicei, din trezoreria statului, în unele state, precum China (Provincia de Taiwan) și Statele Unite ale Americii se impune o taxă pe doza de vaccin distribuită, bani cu care se finanţează programul de acordare a despăgubirilor. În toate statele lumii, deciziile de compensare şi cuantumul sumelor acordate sunt luate pe baza unor criterii bine stabilite, evaluarea fiind făcută pentru fiecare caz în parte. Experienţa mondială şi europeană arată că standardele de probare a prejudiciilor sunt de obicei mai flexibile decât cele utilizate în procesele din instanţă. Beneficiile oferite de programe includ plata costurilor medicale, a pensiilor de invaliditate și pentru pagubele produse de inactivitatea economică ulterioară sau pentru deces. Cele mai multe țări permit reclamanților să solicite despăgubiri juridice prin intermediul instanțelor judecătorești sau o plată în sistemul de compensare dar nu ambele. 


Studiile realizate relevă aşadar o mare varietate a acestor programe, bazate pe principii etice, viabile financiar, care au avut succes în țările dezvoltate din întreaga lume. În acest context, studiile recomandă punerea în aplicare pe scară largă a acestor programe şi în alte țări dezvoltate, precum şi în curs de dezvoltare.


Cadrul legal al desfăşurării programelor de acordare a desbăgubirilor a fost elaborat în contexte sociale şi politice diferite, iniţierea lor fiind determinată de cazuri publice de notorietate. În Germania de exemplu, în anul 1953, Curtea Supremă a stabilit că persoanele care au avut de suferit în urma vaccinării (în cazul smallpox) aveau dreptul la acordarea unor compensaţii. Prin legea referitoare la protecţia împotriva bolilor infecţioase
, din anul 1961, a fost pus în aplicare programul de compensare. În Franţa, în anii `60, în urma unui caz tragic legat de prezenţa în vaccin a thalidomidei, a fost implementată o schemă asemănătoare de compensare
. În Austria, în anii `70, a fost introdusă schema de compensare, în urma unor evenimente produse de vaccinarea  împotriva diphtheria–tetanus– pertussis.
 


Introducerea prevederilor referitoare la aceste programe s-a făcut prin modificarea unor legi de bază din domeniul sănătăţii: în Elveţia a fost modificată în anul 1970 legea referitoare la riscul de epidemii,
 în Japonia a fost introdus acelaşi program prin amendarea legii din anul 1948 de implementare a imunizării, în Noua Zeelandă programul a fost introdus prin modificarea legii referitoare la compensaţiile pentru accident din anul 2001. În Suedia compensaţiile nu sunt acordate prin programe guvernamentale ci prin sistemul de asigurări, cu referire la legi aplicabile companiilor de medicamente
. În Finlanda, prevederi referitoare la acordarea unor compensaţii se află în legea referitoare la asigurările farmaceutice.
 În Danemarca legea referitoare la compensarea pagubelor
 a inclus acordarea unor despăgubiri şi pentru cei afectaţi de efectele negative ale vaccinurilor
. 


În Statele Unite ale Americii programul a fost introdus în anul 1986, printr-o lege specială referitoare la efectele vaccinării copiilor.
 Prin legea din 1986 intitulată Childhood Vaccine Injury, la 1 octombrie 1988, a fost creat Programul Naţional de Compensare (VICP) care avea ca obiective: a asigura o aprovizionare adecvată cu vaccinuri, a stabiliza costurile vaccinurilor, a stabili și menține un cadru accesibil și eficient pentru persoanele fizice care au manifestat dovedit prejudicii în urma unor vaccinuri. VICP funcţionează în cadrul Departamentului de Sănătate şi Servicii Umane HHS al Departamentului de Stat, Biroul Healthcare Systems, divizia prejudiciului Compensare.a prejudiciilor de vaccinare. Conform reglementărilor de funcţionare
, în Programul Federal de Compesare cu privire la vătămările provocate de vaccinuri sunt implicate trei birouri guvernamentale federale: Departamentul de Sanatate si Servicii Umane (HHS); Departamentul de Justiție (DOJ); Curtea Federală pentru revendicări (Curtea). În acelaşi timp a fost creat Fondul de Compensare care oferă finanţare pentru aplicarea acestui Program. Fondul este finanţat prin aplicarea accizelor de 0.75 dolari la vaccinurile recomandate de Centrul pentru Controlul si Prevenirea Bolilor pentru administrarea la copii. Acciza este aplicată separat pentru fiecare boală pentru care se face vaccinarea. Departamentul Trezoreriei colectează accizele și gestionează investițiile Fondului, prezentând lunar rapoarte. 


În Franţa sistemul de compensare pe bază de instanță s-a deplasat spre un sistem administrativ, ca şi, în Statele Unite
. În legea nr.2002-303 din 3 martie 2002 referitoare la drepturile bolnavilor au fost preluate prevederile vechii legi din 1 iulie 1964, conform cărora, prejudiciile apărute ca urmare a unei vaccinări obligatorii vor fi compensate printr-un sistem de solidaritate naţională. Legislaţia referitoare la acordarea despăgubirilor de către stat pentru efecte ale vacinării obligatorii
 include prevederile din Codul sănătăţiii publice, de la articolele L.3131-1 la L.3131- 4 în care se face referire la plata prejudiciilor provocate de vaccinarea obligatorie, asigurată, din 1 ianuarie 2006, de Oficiul national pentru indemnizatii acordate pentru accidente medicale (Oniam)
, o instituţie publică administrativă, aflată sub tutela Ministerului sănătăţii. Instituta are în cadrul  ei o comisie specială de evaluare (Civvo). Prin aplicarea art. L 1142-5 al Codului au fost create Comisiile regionale de concliere şi acordare a indemnizaţiilor pentru accidente medicale (CRCI). Regimul indemnitar aplicabil este precizat de asemenea în articolul L3111-9, iar partea procedurală este menţionată în articolele R 3111- 27 la  R 3111-33.


În Franţa ca şi în multe state europene se manifestă o atitudine de respingere a vaccinării obligatorii, din cauza riscurilor vaccinării. Aceste atitudini au avut efecte sociale importante ducând la reducerea semnificativă a ratei de vaccinare, ceea ce , în timp a dus la reapariţia unor focare de epidemii în Europa. Recent, Consiliul Constitutional din Franţa a dat decizia din 20 martie 2015
 legată de cazul familiei Marc şi Samia Larère care a refuzat efectuarea vaccinării obligatorii pentru copiii lor, pe motivul încălcării drepturilor constituţionale referitoare la libertatea deciziei persoanale. Curtea a hotarât că vaccinarea trebuie să rămână obligatorie pentru bolile menţionate în Codul sănătăţii publice şi că această obligativitate nu este neconformă cu Constituţia franceză. In motivare se recunoaşte existenţa unor efecte secundare ale vaccinării obligatorii, dar se subliniază necesitatea vaccinării obligatorii în asigurarea interesului general al comunităţii. 

 
În Marea Britanie programele de compensare pentru prejudicii provocate de vaccinarea obligatorie au fost introduse în anul 1979, prin legi cu referire la plata unor daune produse de vaccinare.
  În prezent schema de compensare a daunelor produse prin vaccinare
 (VDPS) include criterii prevăzute de Cartea verde a eligibilităţii cererilor de daune. În Marea Britanie au existat discuţii
 de deplasare a schemei de compensare spre asigurările de accidente. 


Din experienţa statelor europene se poate observa că modificările contextului   socio-economic şi politic au adus schimbări ale schemelor europene  de compensare, cu scopul  raţionalizării şi îmbunătăţirii acestora
.


În Italia, legea din 1992 se referă la acordarea unor despăgubiri legate de vaccinare, transfuzii de sânge, cu modificările ulterioare,
 iar în prezent, daunele se obţin prin respectatrea unor prevederi legale complexe
. În Ungaria prin legea din anul 2005 se acordă compensaţii prin programe specifice,
 în Islanda programul a fost introdus prin modificarea legii asigurării pacientului,
 iar în Slovenia prin legea care acordă despăgubiri persoanelor afectate
. Toate statele, cu excepţia Finlandei şi Suediei, au adoptat aşadar prevederi legale referitoare la adoptarea unor sisteme de compensare prin programe care, în majoritatea statelor, funcţionează în cadrul departamentelor guvernamentale. Din punct de vedere procedural, în cele mai multe sisteme se impune, prin regulamente, a fi depuse solicitări către un organism administrativ care ia decizii referitoare la eligibilitate şi compensare. Multe state  folosesc un proces administrativ de decizie şi de plată a sumelor. Aceste sisteme au de obicei un proces de reexaminare internă, cu opţiunea de revizuire externă, în cazul în care o cerere este considerată complexă sau care ţine de contencios. 


Susţinătorii acestor scheme consideră că această abordare administrativă este mai puţin contradictorie, are costuri mai mici şi maximizează posibilitatea primirii compensațiilor doar pentru cei cu leziuni de vaccin reale. Procedurile de depunere a unei cereri în SUA sunt modelate destul de mult pe procesul de litigii civile, dar schema include şi un proces prealabil de determinare a legăturii de cauzalitate în cazul unui efect grav al vaccinului, inclus pe tabele. Toate ţările examinate au un proces formalizat pentru solicitările reclamanţilor. În unele state scandinave şi în SUA, pot fi depuse contestaţii referitoare la mărimea plăţii compensaţiei. Unele state impun termene pentru  demararea unor căi de atac.


Sistemele de compensare la nivel guvernamental şi administrativ pentru prejudiciile aduse de vaccinuri au drept scop a eficientiza procesul de primire a despăgubirilor. Majoritatea statelor acordă prioritate rezolvării la timp a cererilor, dar aceasta depinde de timpul de procesare care variază în funcţie de mărimea sistemului şi de amploarea culpei. În Noua Zeelandă, agenţia de acordare a compensaţiilor dispune de 9 luni pentru a lua o decizie, în SUA, o decizie are nevoie în medie de 2-3 ani pentru a fi luată. În Franţa, Oficiul national pentru indemnizaţii are un termen legal de 6 luni pentru a lua decizia.


Argumentele opţiunii pentru scheme de compensare acordate la nivel guvernamental
 invocă motive politice, juridice, etice și economice, legate de riscurile litigiilor prea numeroase în instanţă, de probleme legate de amploarea programelor de vaccinare destinate populației și de asigurarea aprovizionării durabile cu vaccinuri. În statele în care nu există nici un regim oficial de despăgubire, singura sursă de compensare este prin instanțel, de obicei, în condițiile legii referitoare la obţinerea daunelor. Litigiile reprezintă o cale costisitoare și limitată, care este inaccesibilă pentru mulți destinatari ai vaccinurilor. În instanţă cel vătămat trebuie să dovedească că el sau ea a suferit din cauza neglijenței altei persoane sau un rău intenționat. În cazul vaccinării, de multe ori nu există un caz clar de neglijență, iar compensarea poate fi, din cauza dificultăţii probării în instanţă,  inechitabilă și imprevizibilă. Aceia care nu recurg la acţiunile în instanţă nu primesc nimic. Pe de altă parte, companiile producătoare de vaccinuri şi cele de asigurări date în judecată pot avea cheltuieli greu de prognozat ceea ce duce adesea la  creșterea prețurilor vaccinurilor, la lipsa lor și la o reducere a cercetării în domeniu. În plus, mai mulți mici producători de vaccinuri au părăsit piaţa. Sistemul de compensare vaccin-prejudiciu elimină incertitudinea legată de răspundere civilă delictuală a producătorilor și oferă o abordare mai echitabilă, eficientă și mai stabilă pentru părțile vătămate. Multe țări au implementat sistemele de compensare ca o expresie a principiilor echităţii şi solidarităţii comunității în campaniile de imunizare, în care membrii ei nu suportă singuri riscurile vaccinării care pot fi severe și complexe
. 


Cele mai multe state au legiferat că reclamanţii pot solicita despăgubiri fie prin intermediul instanţelor judecătoreşti sau o plată în sistem de compensare dar nu ambele. Alte ţări, cum ar fi Danemarca şi Regatul Unit, acordă plăţi compensatorii în cazul în care daunele au fost primite prin intermediul instanţelor, cale mult mai dificilă şi de lungă durată
.


Din punctul de vedere al eligibilităţii, vaccinurile acoperite de sistemele de compensare sunt din categorii diverse. Unele sisteme acoperă numai efectele vaccinurilor obligatorii sau recomandate, în timp ce altele acoperă toate medicamentele autorizate. În Regatul Unit şi Statele Unite ale Americii sunt acoperite prin sistemul de compensare vaccinurile din copilarie, gripă pentru adulţi şi vaccinuri acordate forţelor armate. În Italia, se plătesc despăgubiri numai pentru vătămări produse de unul dintre cele cinci vaccinuri obligatorii sau de vaccinurile care sunt considerate necesare pentru călătorie sau angajare. Alte state determină eligibilitatea bazându-se pe alte componente (lucrător de exemplu, în sistemul de îngrijire a sănătăţii, pentru călătorie). 

Toate sistemele au un prag al sumei plătite pentru prejudiciu sau de invaliditate, au criterii care trebuie îndeplinite înainte solicitarea despăgubirilor. În Noua Zeelandă, un prejudiciu trebuie să fie "sever" pentru a fi eligibil pentru compensare, în Anglia, compensarea este plătită atunci când se manifestă un nivel mai mare de 60% dizabilitate. În Finlanda pentru a fi eligibil pentru compensare, un prejudiciu trebuie să conducă la o pierderea a capacităţii funcţionale de cel puţin 14 zile. În Germania, prejudiciile trebuie să depăşească  o "reacţie post-vaccinare normală", însă plăţile suplimentare sunt condiţionate de existenţa unei invalidităţi de cel puţin 6 luni.  

Studiile comparate au remarcat existenţa a patru mari categorii de beneficii care sunt oferite pentru prejudiciile aduse de vaccinare: ​​plata costurilor medicale, pensiile de invaliditate, pentru pierderi economice şi noneconomice, pentru deces. Cu excepţia Regatului Unit, în care se acordă o sumă forfetară (de 120 000 de lire sterline sterline), toate schemele acoperă cheltuielile medicale, pensii de invaliditate şi deces. Aceste plăţi sunt, de obicei, proporţionale cu gravitatea prejudiciului vaccinului. Unele ţări acoperă, de asemenea, pierderile non-economice, inclusiv "durerea şi suferinţa." În Statele Unite ale Americii se compensează cheltuielile de judecată ale unor procese, atât cu soluţii favorabile cât şi nefavorabile.


În majoritatea statelor, sistemele de compensare sunt o sursă secundară de finanţare pentru acoperirea cheltuielilor medicale şi de invaliditate. În general, pacienţii primesc sprijin primar de la asiguratori publici sau privaţi naţionali. Prin urmare, sumele de compensare pot fi relativ modeste, neacoperind întreaga gamă de cheltuieli care ar putea fi luate în considerare într-un caz delictual sau de răspundere pentru produse farmaceutice. În cadrul Uniunii Europene se fac eforturi pentru armonizarea politicilor de sănătate, inclusiv printr-o propunere recenta referitoare la un constituirea unui sistem de compensare pentru accidente provocate de produsele farmaceutice.
 


Referitor la standardele de probare se poate constata că programe de compensare a prejudiciilor, produse de vaccinuri,  se bazează pe premisa că rezultatul negativ nu este imputabil unui individ sau industriei specifice, ci din cauza unui risc inevitabil asociat cu administrarea vaccinurilor. O problemă pentru toate sistemele de compensare este de a determina dacă există o relaţie de cauzalitate între un vaccin şi un prejudiciu specific. Metoda prin care legătura de cauzalitate este dovedită în dreptul delictual poate fi destul de diferită de modul de stabilire a legăturii de cauzalitate în ştiinţă şi epidemiologie. În explicaţiile asociaţiilor  de evenimente observate, criteriile cel mai frecvent acceptate de specialişti pentru stabilirea legăturii de cauzalitate sunt cele de tipul Kriteria Kausalitas (Bradford Hill)
 care oferă un cadru pentru separarea relaţiilor de cauzalitate de cele non-cauzale. În experienţa de până acum, nu există un consens clar cu privire la definirea legăturii de cauzalitate care a dus la manifestarea unui efect negativ. În acest proces trebuie stabilită o legătură directă între acţiunea celui inculpat sau a produsului vizat şi rezultatul negativ. Legătura de cauzalitate juridică este deterministă şi necesită o dovadă a unei afirmaţii. În general, cele mai multe sisteme de compensare au o abordare mai liberală a standardelor de probare decât norma juridică. De exemplu, sistemul suedez de compensare a prejudiciilor produse de medicamente necesită o "probabilitate preponderentă" ceea ce este interpretat ca fiind "ceva mai mult de 50%". În Noua Zeelandă, leziunile produse de un vaccin au fost considerate accidente medicale, de tipul "eroare medicala" sau "incident medical". Ambele forme de accident au fost considerate eligibile pentru compensare, dar se cercetează dacă un prejudiciu al unui vaccin a fost cauzat de o eroare sau a fost un efect negativ al unui vaccin administrat corect. Acest concept de "accident medical" a fost înlocuit ulterior cu conceptul de "prejudiciu adus de un tratament". Acest lucru reflectă o viziune mai largă în legătură cu probarea, asigurându-se compensarea pentru persoanele vaccinate vătămate, indiferent dacă prejudiciul este judecat că a putut fi evitat sau nu. Unul dintre obiectivele-cheie ale sistemelor de compensare este simplificarea procedurilor pentru toate părţile. Se consideră că legătura de cauzalitate legală, care necesită să fie dovedită, ar fi consumatoare de timp şi prea laborioasă.


În concluzie, se poate afirma că programele de compensare a prejudiciilor-vaccin sunt privite din ce în ce mai mult ca o componentă importantă a programelor de vaccinare de succes. În ultimii 50 de ani acestea au fost folosite pentru pentru a asigura compensaţii persoanelor care sunt afectate în mod negativ de vaccinurile utilizate în interesul protejării întregii comunităţi, astfel încât acestea să fie îngrijite în mod adecvat. În întreaga lume există o varietate de scheme utilizate, cu diferite structuri şi abordări. Schemele funcţionează cel mai eficient atunci când sistemele naţionale operează împreună cu sisteme cuprinzătoare.de asistenţă socială. În aceste ţări, sistemele de compensare a prejudiciilor provocate de vaccin s-au dovedit a avea un cost administrativ relativ mai scăzut
. 


În primul deceniu al secolului 21, acceptarea cererilor de compensare a crescut, schemele de compensare fiind adoptate dincolo de Europa şi America de Nord. Importanţa acestor programe, bazate pe principii etice, a fost subliniată de către asociaţiile părinţilor, reclamanţii care au primit despăgubiri declarând că au fost satisfacuţi în mare proporţie, deşi există şi manifestarea unor nemulţumiri legate de cuantumul şi procedurile de obţinere a despăgubirilor
. 

Despăgubirile obţinute prin sisteme de asigurări 
 


Din 1985, Directiva europeană 85/374 referitoare la responsabilitatea pentru produsele cu defect
 a propus o apropiere a legislaţiei şi a normelor administrative ale statelor membre cu privire la răspunderea pentru produsele cu defect, inclusiv produsele medicale, respectiv unele vaccinuri. Directiva a stabilit principiul conform căruia producătorul unui produs este răspunzător pentru daunele cauzate de un defect al produsului său. Termenul de "produs" înseamna toate bunurile mobile, chiar dacă încorporate în alte bunuri mobile. Producător în sensul Directivei reprezintă fabricantul unui produs finit, producătorul oricărei materii prime sau a unei părți componente, precum și orice persoană care se prezinta drept producătorul de marcă sau al unui nume. Un produs este considerat defect atunci când nu oferă siguranță unei persoane. Conform Directivei,  persoana care suferă prejudiciul trebuie să dovedească prejudiciul, defectul produsului și cauzalitatea dintre cele două elemente. Directiva conține o clauză a disculpării pentru producător (de exemplu, în cazul în care poate dovedi că nu a pus în circulație produsul, că produsul nu a fost defect atunci când a fost pus în circulație, că produsul nu a fost produs în scopuri economice, că defectul este ca urmare a conformității produsului cu normele imperative emise de autoritățile publice, că stadiul cunoștințelor științifice și tehnice în momentul în care a pus în circulație produsul nu era de natură să permită descoperirea existenței defectului, etc. În conformitate cu Directiva, statele membre prevăd în legislația lor un termen de prescripție de trei ani pentru demararea procedurilor de recuperare a daunelor. Termenul de prescripție începe să curgă de la data la care reclamantul a luat cunoştință sau ar fi trebuit să devină conștient, de prejudiciul, defectul şi identitatea producătorului.


În Raportul Comisiei Europene 
 referitor la aplicarea acestei directive s-a constatat că acest cadru de răspundere a fost capabil să contribuie la bunăstarea consumatorilor, prin asigurarea faptului că victimele sunt despăgubite, prin descurajarea comercializării produselor defecte. Directiva privind răspunderea pentru produse implică răspunderea fără culpă a producătorului; obligativitatea probării din partea victimei a prejudiciului, defectului şi relaţiei de cauzalitate dintre cele două; răspunderea solidară a tuturor operatorilor din lanţul de producţie, astfel încât să se asigure o garanţie financiară pentru compensarea prejudiciului; exonerarea producătorului atunci când acesta dovedeşte existenţa anumitor fapte prevăzute explicit în directivă; răspundere limitată în timp, în virtutea unor termene uniforme; nelegalitatea clauzelor fară de victimă.


În statele membre există diferitele tradiţii juridice referitoare la aplicarea directivei, precum şi anumite derogări. În raport s-a subliniat că  armonizarea nu a putut fi  încă realizată. 


Comisia prezintă, la fiecare cinci ani, un raport cu privire la aplicarea generală a directivei. Primul raport a fost prezentat în 1995
, iar în raportul din anul 2000 s-a constatat că experienţa este încă limitată şi se dezvoltă lent. Pe baza informaţiilor disponibile în anul 2000, Comisia a considerat că nu este adecvat să prezinte propuneri de modificare, dar a deschis o largă dezbatere, sintetizate în forma unei Cărţi Verzi privind răspunderea pentru produsele cu defect.


Referitor la protecţia sănătăţii şi siguranţei publice Directiva a contribuit la creşterea nivelului de protecţie împotriva produselor defecte, în special a medicamentelor. În legătură cu despăgubirea victimelor, în Cartea Verde se precizează că situaţiile de răspundere pentru defectele de produs au fost în mare parte tratate în cadrul sistemelor tradiţionale de protecţie a consumatorilor
 şi mai puţin în temeiul legislaţiei de transpunere a directivei.


La Curtea Europeană de Justiţie există doar puţine cazuri raportate cu referire la  această directivă. Numărul de cazuri de răspundere pentru sunt soluţionate în afara instanţei, în special atunci când faptele (de exemplu defect, prejudiciul şi legătura de cauzalitate) sunt clare. Mediul de afaceri recunoaşte avantajele soluţionării cererilor de despăgubire prin evitarea litigiilor de lungă durată şi foarte costisitoare. Uneori organizaţiile consumatorilor au criticat lipsa de transparenţă şi poziţia privilegiată a producătorilor şi asigurătorilor în raport cu ei. Cazurile numeroase de rezolvare în afara instanţelor judecătoreşti se datorează faptului că victimele sunt despăgubite în general, rapid şi eficient. În ceea ce priveşte cazurile aduse în faţa instanţelor naţionale, acestea sunt determinate în principal de eficienţa sistemelor naţionale de procedură civilă. 


Punctul de vedere al industriei este că directiva a găsit echilibrul corect între protecţia victimelor şi interesele producătorilor. Organizaţiile consumatorilor nu sunt de acord cu aceasta şi solicită mai multe schimbări în favoarea protecţiei lor. Mai multe state membre nu consideră necesar a fi făcute modificări în favoarea coonsumatorilor (Germania, Olanda, Austria şi Marea Britanie), în timp ce în alte state (Franţa, Finlanda, Danemarca, Grecia şi Portugalia) se solicită, cu argumente, aceste modificări.  


Observaţiile referitoare la experienţa aplicării directivei relevă unele diferenţe între statele membre în ceea ce priveşte relaţia dintre sistemele naţionale de securitate socială şi compensaţia acordată conform directivei. Ca regulă generală, o persoană afectată negativ de un produs defect primeşte o plată în cadrul schemelor de securitate socială, independent de existenţa unei persoane răspunzătoare şi ca o contrapondere la contribuţiile sale la sistemul de asigurări. Compensarea victimei în temeiul directivei este suplimentar aceastei plăţi. 


Nivelul şi zona de aplicare a dispoziţiilor referitoare la securitate socială în Europa este în general mare, dar diferă între statele membre. În unele state membre, cum ar fi Ţările de Jos
 şi ţările scandinave, sistemele de securitate socială nu au posibilitatea de a iniţia proceduri împotriva producătorul unui produs defect. În alte ţări, ca de exemplu în Austria, Italia, Regatul Unit 
, sistemele de securitate socială prevăd o astfel de posibilitate, dar nu a fost pusă des în practică. Cazurile de această natură au fost acoperite de poliţa de asigurare a companiei respective. 


Sectorul farmaceutic indică faptul că introducerea unui sistem de reglementare cuprinzător din 1965 a dus la o creştere a costurilor,  nu există date precise cu privire la impactul directivei în acest sector, iar societăţile din sectorul asigurărilor au impus standarde foarte stricte companiilor producătoare. La nivel european nu există statistici precise privind răspunderea pentru produse, întrucât datele nu sunt colectate în mod sistematic.


Obţinerea unor despăgubiri prin invocarea acestei directive arată că această modalitate este mai dificilă, este limitată în timp, implică probarea din partea victimei, acceptarea din partea unor sisteme specifice de asigurare, invocarea unei răspunderi cu utilizarea unor termeni specifici, mijloace aparte de păstrare a echilibrului între interesele consumatorilor şi cele ale producătorilor. O problemă importantă este colectarea informaţiilor referitoare la disponibilitatea produselor sigure pe piaţă. 

